Na podlagi 58. člena Zakona o javnih uslužbencih (Uradni list RS, št. 63/07 – uradno prečiščeno besedilo, 65/08, [69/08](http://www.uradni-list.si/1/objava.jsp?urlid=200869&stevilka=3014)-ZTFI-A, [69/2008](http://www.uradni-list.si/1/objava.jsp?urlid=200869&stevilka=3015)-ZZavar-E, [40/2012](http://www.uradni-list.si/1/objava.jsp?urlid=201240&stevilka=1700)-ZUJF, 158/20-ZIntPK-C in 203/20-ZIUPOPDVE, v nadaljevanju ZJU) **Urad Vlade RS za komuniciranje**, Gregorčičeva ulica 25, 1000 Ljubljana objavlja javni natečaj za zasedbo prostega uradniškega delovnega mesta, in sicer

**VIŠJI SVETOVALEC (šifra DM 173)** – izvaja se v nazivih višji svetovalec III, II in I.

**v Oddelku za komunikacijske projekte v Sektorju za vladno komuniciranje za nedoločen čas, s polnim delovnim časom in 3 (tri) mesečnim poskusnim delom.**

Kandidati, ki se bodo prijavili na prosto delovno mesto, morajo izpolnjevati naslednje pogoje:

* najmanj visokošolsko strokovno izobraževanje (prejšnje)/visokošolska strokovne izobrazba (prejšnja) ali najmanj visokošolsko strokovno izobraževanje (prva bolonjska stopnja)/visokošolska strokovna izobrazba (prva bolonjska stopnja) ali najmanj visokošolsko univerzitetno izobraževanje (prva bolonjska stopnja)/visokošolska univerzitetna izobrazba (prva bolonjska stopnja
* najmanj 4 leta delovnih izkušenj,
* opravljeno usposabljanje za imenovanje v naziv (če ga kandidat nima, ga lahko opravi naknadno),
* osnovna raven znanja angleškega jezika,
* znanje uradnega jezika,
* državljanstvo Republike Slovenije,
* ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti, in ne smejo biti obsojeni na nepogojno kazen zapora v trajanju več kot šest mesecev.
* zoper njih ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi delo na enaki stopnji zahtevnosti, kot je delovno mesto, za katero oseba kandidira. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Zahtevane delovne izkušnje se skrajšajo za tretjino v primeru, da ima kandidat univerzitetno izobrazbo ali visoko strokovno izobrazbo s specializacijo oziroma magisterijem znanosti ali magistrsko izobrazbo (2. bolonjska stopnja).

Pri izbranem kandidatu se bo preverjalo ali ima opravljeno obvezno usposabljanje za imenovanje v naziv. Kandidati, ki so opravili strokovni izpit za imenovanje v naziv skladno z določbami Zakona o javnih uslužbencih in/ali so se udeležili priprav na strokovni izpit za imenovanje v naziv, se šteje, da izpolnjujejo pogoj obveznega usposabljanja po 89. členu Zakona o javnih uslužbencih. V nasprotnem primeru bo moral izbrani kandidat obvezno usposabljanje za imenovanje v naziv, v skladu s prvim odstavkom 89. člena Zakona o javnih uslužbencih, opraviti najkasneje v enem letu od sklenitve pogodbe o zaposlitvi.

Delovno področje - naloge:

* snemanje in neposredni prenos dogodkov v studiu in na terenu
* samostojna priprava avdio-video vsebin za klasične in digitalne komunikacijske kanale in orodja organa in Vlade RS
* samostojno oblikovanje grafičnih rešitev za klasične in digitalne komunikacijske kanale in orodja organa in Vlade RS
* fotografiranje in obdelava fotografij za klasične in digitalne kanale in orodja RS ter vzdrževanje foto arhiva organa in Vlade RS
* tehnična organizacija novinarskih konferenc
* skrb za predstavitev RS, odnosi z mediji, zagotavljanje informacij in sodelovanje pri drugih komunikacijskih nalogah urada
* priprava podatkov in sodelovanje pri zagotavljanju informacij z delovnega področja
* sodelovanje pri oblikovanju sistemskih rešitev in drugih zahtevnejših gradiv
* sodelovanje v postopkih javnega naročanja
* sodelovanje v medresorski delovni skupini
* sodelovanje v strokovnih komisijah in žirijah
* samostojno opravljanje drugih zahtevnejših nalog.

Prijava mora vsebovati:

* 1. Pisno izjavo o izpolnjevanju pogoja glede zahtevane izobrazbe, iz katere mora biti razvidna stopnja izobrazbe ter leto in ustanova, na kateri je bila izobrazba pridobljena.
  2. Opis delovnih izkušenj, iz katerega je razvidno izpolnjevanje pogoja glede zahtevanih delovnih izkušenj (opis naj vsebuje navedbo delodajalca, datum sklenitve in datum prekinitve delovnega razmerja pri posameznem delodajalcu, kratek opis dela, ki ga je opravljal, ter navedbo stopnje izobrazbe, ki se je zahtevala za delovno mesto).
  3. Pisno izjavo o znanju angleškega jezika na osnovni ravni.
  4. Pisno izjavo kandidata, da:
     + je državljan Republike Slovenije,
     + ni bil pravnomočno obsojen zaradi naklepnega kaznivega dejanja, ki se preganja po uradni dolžnosti in da ni bil obsojen na nepogojno kazen zapora v trajanju več kot šest mesecev,
     + zoper njega ni bila vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.
  5. Pisno izjavo, da za namen tega natečajnega postopka dovoljuje Uradu Vlade RS za komuniciranje pridobitev podatkov iz uradne evidence. V primeru, da kandidat z vpogledom v uradne evidence ne soglaša, bo moral sam predložiti ustrezna dokazila.

Kandidatom priporočamo, da prijavo oddajo na obrazcu, ki je priloga te objave in vsebuje vse zahtevane izjave. Zaželeno je, da je prijavi priložen tudi življenjepis.

Kandidati za zaposlitev, ki izpolnjevanje pogoja delovnih izkušenj dokazujejo z opravljanjem drugega dela, ki ni bilo delovno razmerje, morajo vlogi priložiti **verodostojno listino**, ki jo je izdal naročnik dela, za katerega so opravljali to delo, in iz katere je razviden datum začetka in konca opravljanja dela, opis del ter navedbo, katera raven izobrazbe se zahteva za opravljanje teh del.

Prednost pri izbiri bodo imeli kandidati:

* s poznavanjem programov Adobe Photoshop, InDesign, Illustrator, Premiere in After Efects in izkušnjami iz grafičnega oblikovanja za klasične in digitalne komunikacijske kanale in orodja,
* s poznavanjem in izkušnjami na področju priprave avdio-video vsebin za klasične in digitalne komunikacijske kanale in orodja,
* s poznavanjem in izkušnjami na področju dela v državni upravi.

V skladu z 21. členom Uredbe o postopku za zasedbo delovnega mesta v organih državne uprave in pravosodnih organih (Ur. list RS, št. 139/06 in 104/10) se v izbirni postopek ne uvrsti kandidat, ki ne izpolnjuje natečajnih pogojev.

Strokovna usposobljenost kandidatov se bo presojala na podlagi prijave in priložene dokumentacije, na podlagi pisnega preizkusa kandidatov oziroma s pomočjo morebitnih drugih metod preverjanja strokovne usposobljenosti kandidatov.

Z izbranim kandidatom bo sklenjena pogodba o zaposlitvi za delovno razmerje za nedoločen čas s polnim delovnim časom in 3 (tri) mesečnim poskusnim delom. Poskusno delo se lahko podaljša v primeru začasne odsotnosti z dela.

Izbrani kandidat bo delo na delovnem mestu višji svetovalec opravljal v uradniškem nazivu višji svetovalec III, z možnostjo napredovanja v naziv višji svetovalec II in višji svetovalec I. Izhodiščni plačni razred za delovno mesto je 35. plačni razred. Izbrani kandidat bo delo opravljal v prostorih Urada Vlade RS za komuniciranje, Gregorčičeva ulica 25, Ljubljana oziroma v njegovih drugih uradnih prostorih.

Kandidati vložijo prijavo v pisni obliki, ki jo pošljejo v zaprti ovojnici z označbo: »JN višji svetovalec OKP«, na naslov: **Urad Vlade RS za komuniciranje, Gregorčičeva 25, 1000 Ljubljana**, in sicer v roku 8 dni po objavi javnega natečaja na osrednjem spletnem mestu državne uprave www.gov.si in Zavodu RS za zaposlovanje. Za prijavo v pisni obliki šteje tudi prijava v elektronski obliki, poslana na elektronski naslov: [gp.ukom@gov.si](mailto:gp.ukom@gov.si), pri čemer veljavnost prijave ni pogojena z elektronskim podpisom. V primeru elektronske prijave morajo kandidati v zadevo elektronskega sporočila vpisati »JN višji svetovalec OKP«.

Informacije o izvedbi javnega natečaja dobite na telefonski številki 01 478 2626 (mag. Valerija Obu), o delovnem področju pa na telefonski številki 01 478 2616 (Nataša Pavšek).

V besedilu javnega natečaja uporabljeni izrazi, zapisani v moški spolni slovnični obliki, so uporabljeni kot nevtralni za moške in ženske.

Številka: 100-28/2021/4

Datum: 17. 5. 2021

mag. Uroš Urbanija

direktor